projecte-aina/catalan_government_crawling huggingface dataset:
Són aplicables als fons especials les disposicions d'aquest títol relatives a l'autorització d'actes de disposició, a la formulació de declaracions responsables, al deure de reinversió i a l'aplicació d'ingressos al compliment de les finalitats fundacionals.
Són aplicables als fons especials les disposicions d'aquest títol relatives a l'autorització d'actes de disposició, al deure de reinversió i a l'aplicació d'ingressos al compliment de les finalitats fundacionals.
El producte obtingut amb l'alienació dels béns de la fundació que el patronat ha acordat de reinvertir i els donatius i els altres recursos obtinguts que es destinen a incrementar la dotació no entren en el percentatge que estableix l'apartat 1.
Els donatius i els altres recursos obtinguts que es destinen a incrementar la dotació i els resultats obtinguts per alienacions dels béns o dels drets respecte als quals l'article 333-1.3 estableix el deure de reinversió no entren en el càlcul del percentatge que estableix l'apartat 1.
El Portal Jurídic de Catalunya ha consolidat les gairebé cent lleis, decrets i altres normes que la Llei 5/2020, del 29 d'abril, de mesures fiscals, financeres, administratives i del sector públic ha modificat, afectat o derogat.
A més, per facilitar-ne la consulta, hem reunit totes aquestes normes en una sola pàgina, agrupades per "Normes modificades", " Normes modificades indirectament " i "Normes derogades".
Ho podeu trobar a la secció "Destacats" del Portal Jurídic de Catalunya, en aquest enllaç: Textos consolidats de la normativa afectada per la Llei 5/2020, del 29 d'abril.
En el DOGC núm. 8152 de 11 de juny de 2020 s'ha publicat el Decret llei 23/2020, de 9 de juny, de mesures urgents en matèria tributària, que ha entrat en vigor el mateix dia de la seva publicació.
El Govern de la Generalitat va aprovar una sèrie de mesures per pal·liar els efectes derivats de la crisi generada per la COVID-19, que es complementen ara amb l'adopció d'un nou Decret llei en l'àmbit tributari.
En el BOE núm. 165 de 12 de juny de 2020 es publica la Resolució de 10 de juny de 2020, del Congrés dels diputats, per la qual s'ordena la publicació de l'Acord de convalidació del Reial Decret llei 20/2020, de 29 de maig, pel qual s'estableix l'ingrés mínim vital, publicat en el BOE núm. 154, de data 1 de juny de 2020.
Aquest reial decret-llei te per objecte la creació i regulació de l'ingrés mínim vital com a prestació adreçada a prevenir el risc de pobresa i exclusió social de les persones que viuen soles o integrades en una unitat de convivència, quan es troben en una situació de vulnerabilitat per no disposar de recursos econòmics suficients per a la cobertura de les seves necessitats bàsiques.
En el BOE núm. 165 de 12 de juny de 2020 es publica la Resolució de 10 de juny de 2020, del Congrés dels diputats, per la qual s'ordena la publicació de l'Acord de convalidació del Reial Decret llei 19/2020, de 26 de maig, pel què s'adopten mesures complementàries en matèria agrària, científica, d'ocupació i seguretat social i tributàries per pal·liar els efectes de la COVID-19, publicat en el BOE núm. 150, de 27 de maig de 2020.
La crisi generada per la COVID-19 ha alterat la normalitat en el desenvolupament de les relacions socials, econòmiques i productives.
Per aquest motiu, s'han anat aprovant una sèrie de mesures per pal·liar els seus efectes, que ara es venen a completar mitjançant aquest reial decret-llei en els àmbits agrari, científic, econòmic, laboral i de la seguretat social i tributari.
En el DOGC núm. 8157 de 18 de juny de 2020 s'ha publicat el DECRET LLEI 24/2020, de 16 de juny, de mesures extraordinàries en matèria de personal, que ha entrat en vigor el mateix dia de la seva publicació.
En aquest nou Decret llei es materialitzen una sèrie de mesures dirigides principalment a reconèixer la implicació i el compromís que tant els professionals de la salut com els professionals que presten serveis en l'àmbit dels centres de serveis socials de caràcter residencial de gent gran, discapacitat intel·lectual i físic han demostrat, tot i que aquest reconeixement en cap cas pot compensar plenament l'esforç i el compromís físic i mental dels col·lectius implicats.
En el DOGC núm. 8157 de 18 de juny de 2020 s'ha publicat el DECRET LLEI 25/2020, de 16 de juny, de mesures extraordinàries en matèria social i de caràcter fiscal i administratiu, que ha entrat en vigor el mateix dia de la seva publicació.
La normativa estatal i la de la Generalitat de Catalunya han introduït mesures generals per a l'adaptació de les polítiques públiques en matèria d'igualtat, migracions i ciutadania.
Amb aquest nou Decret llei es complementen amb l'establiment de mesures específiques que permeten actuar en aquests àmbits per pal·liar de manera urgent els efectes desfavorables provocats per la COVID-19 a les persones a qui van adreçades aquestes polítiques.
En el DOGC núm. 8161 de data 24 de juny de 2020 s'ha publicat el Decret Llei 26/2020, de 23 de juny, de mesures extraordinàries en matèria sanitària i administrativa, que ha entrat en vigor el mateix dia de la seva publicació.
El Govern de la Generalitat ha aprovat diferents mesures en diversos àmbits per tal de pal·liar els efectes desfavorables que ha ocasionat la crisi sanitària ocasionada pel brot epidèmic de la Covid-19, mesures que, en alguns casos, resulta necessari, atesa la nova situació, mantenir o adaptar, sens perjudici de complementar-les amb altres que assegurin i coadjuvin a l'efectivitat de les actuacions fins ara adoptades.
En aquest nou decret llei es recullen en el capítol 1 noves mesures de caràcter sanitari, que han de permetre mantenir el control dels mecanismes de resposta a la situació sanitària; també introdueix en el capítol 2 dues mesures administratives i el capítol 3 es refereix a les mesures en l'àmbit de les persones jurídiques de dret privat i juntes de propietaris en règim de propietat horitzontal.
En el BOE núm. 65 del dia 13/03/2020 s'ha publicat el " Reial decret-llei 7/2020, de 12 de març, pel qual s'adopten mesures urgents per a respondre a l'impacte econòmic del COVID-19".
Aquest Reial decret llei té com a objectiu adoptar noves mesures de resposta a l'impacte econòmic negatiu que s'està produint en el sector sanitari, en el sector turístic, i en les persones afectades per les mesures de contenció preses pel autoritats, així com per prevenir un major impacte econòmic negatiu en pimes i autònoms.
En particular, les mesures adoptades tenen com a objectiu enfortir el sistema sanitari públic, donant suport als treballadors i famílies més vulnerables afectades per la situació excepcional i extraordinària, garantint la liquiditat de les empreses del sector turístic i suport al finançament de petites i mitjanes empreses i autònoms.
A més, aquest Reial decret llei estableix mesures per a la gestió eficient de les administracions públiques.
En el DOGC núm. 8084A del dia 13/03/2020 s'ha publicat el Decret llei 6/2020, de 12 de març, de mesures urgents en matèria assistencial, pressupostària, financera, fiscal i de contractació pública, per tal de pal·liar els efectes de la pandèmia generada pel coronavirus SARS-CoV-2.
L'avanç de la pandèmia del coronavirus (COVID-19) és una situació de desenvolupament ràpid, que no només genera riscos sobre la salut pública, sinó també per a les perspectives econòmiques i el funcionament dels mercats financers.
En el context actual d'alerta sanitària, la prioritat del Govern de Catalunya és garantir la salut dels ciutadans i ciutadanes, però al mateix temps, s'està realitzant un seguiment estret dels desenvolupaments i de les seves potencials implicacions per a l'economia catalana i l'economia global, per tal d'activar les mesures més adequades per minimitzar els riscos subjacents.
Davant la situació plantejada i per tal de pal·liar els efectes de la pandèmia generada pel coronavirus SARS-CoV-2, mitjançant aquest Decret llei s'autoritza el Govern a adoptar i preveure mesures en matèria assistencial, pressupostària, financera, fiscal i de contractació pública.
En el BOE núm. 71 de 17/03/2020 es publica l'Acord de data 16/03/2020 del Ple del Tribunal Constitucional, en relació amb la suspensió dels terminis processals i administratius durant la vigència del Reial decret 463/2020, de 14 de març.
Així, s'adopta el criteri de què els terminis per a realitzar qualsevulla actuacions processals o administratives davant el Tribunal Constitucional queden suspesos durant la vigència del Reial decret 463/2020 i les seves eventuals pròrrogues.
Sense perjudici de la suspensió del còmput dels terminis, es podran seguir presentant recursos i d'altres escrits, que afectin els diferents processos constitucionals o administratius, a través del Registre electrònic accessible.
En el BOE núm. 73 del dia 18/03/2020 es publica el Reial decret-llei 8/2020, de 17 de març, de mesures urgents extraordinàries per tal de fer front a l'impacte econòmic i social del COVID -19, que va entrar en vigor el mateix dia 18 de març passat.
Aquest Reial decret-llei amplia les mesures ja presses amb un paquet econòmic i social de gran abast i magnitud, amb l'objectiu de contribuir a evitar un impacte econòmic que s'allargui més enllà de la crisi sanitària, donant prioritat a la protecció de les famílies, autònoms i empreses més directament afectades.
En concret, les mesures adoptades estan orientades a un triple objectiu: Primer, reforçar la protecció dels treballadors, les famílies i els col·lectius vulnerables; segon, recolzar la continuïtat en l'activitat productiva i el manteniment de l'ocupació; i tercer, reforçar la lluita contra la malaltia.
En el DOUE núm. 86 de 16 de març de 2020 es publiquen les Directrius sobre mesures de gestió de fronteres per a protegir la salut i garantir la disponibilitat dels béns i dels serveis essencials.
Aquestes Directrius estableixen els principis d'un plantejament integrat per a una gestió eficaç de les fronteres a fi de protegir la salut i a la vegada que es preserva la integritat del mercat únic, en particular les cadenes de subministrament i no s' incorreix en pràctiques deslleials de cap mena.
En el DOGC núm. 8032 de 30/12/2019 s'ha publicat el Decret Llei 17/2019, de 23 de desembre, de mesures urgents per millorar l'accés a l'habitatge.
La urgència de les mesures a què fa referència aquest Decret Llei resulta de l'anàlisi del context sobre el qual actua, fonamentalment sobre l'habitatge de protecció pública i sobre l'habitatge en règim de lloguer.
El Plà territorial sectorial d'habitatge, en tramitació en aquest moment, proposa establir les bases per aconseguir tres objectius ambiciosos: -incrementar fins al 15 per cent el parc d'habitatge social a 152 municipis de forta demanda residencial, on viu prop del 80 per cent de la població catalana;
-ajudar les persones i les famílies potencialment excloses del mercat de l'habitatge a accedir-hi en unes condicions assumibles;
-i que el 5 per cent dels habitatges principals de tot el país siguin destinats a lloguer social, per acostar Catalunya a les mitjanes de països europeus equivalents en població i potencial econòmic.
En el BOE núm. 52 de 29/02/2020 es publica l' " Ordre HAC/177/2020, de 27 de febrer, per la que s'aprova el model 140, de sol·licitud de l'abonament anticipat de la deducció per maternitat de l'Impost sobre la Renda de les Persones Físiques i es regula la comunicació de variacions que afectin el dret al seu abonament anticipat ".
Es considera procedent eliminar i substituir l'emplenament manual mitjançant paper imprès del model 140 per la presentació de la sol·licitud mitjançant paper imprès generat exclusivament mitjançant la utilització del servei d'impressió desenvolupat per l'Agència Tributària a la seva seu electrònica.
Aquest nova Ordre substitueix l'Ordre EHA/394/2011, que va estar en vigor fins el passat dia 29/02/2020, actualitza les diferents formes de presentació del model 140, el seu contingut i el modus de comunicació de les variacions que puguin afectar el dret a la seva percepció; així mateix, aquesta ordre respecta els principis de necessitat, eficàcia, proporcionalitat, seguretat jurídica, transparència i eficiència, d'acord amb el que disposa la Llei 39/2015, de l'1 d'octubre, del Procediment administratiu comú de les Administracions Públiques.
En el BOE núm. 51 de 28/02/2020 s'ha publicat el " Reial decret 371/2020, de 18 de febrer, pel qual s'aprova el Reglament d'Extraccions Marítimes ", que entrarà en vigor el proper dia 19/03/2020.
La matèria té especial importància per les múltiples implicacions que té: els vaixells i altres béns naufragats o enfonsats continuen sent objecte del dret de propietat, podent representar l'extracció de les seves restes un benefici econòmic; però, a més, poden suposar, en primer lloc, un obstacle per a la navegació, el trànsit portuari o la pesca o representar un perill de contaminació marina; poden ser objecte, igualment, de salvament si les tasques per reflotar-los o extreure'ls s'inicien immediatament, en el cas del qual es regiran pels seus preceptes propis; pot ocórrer que els béns enfonsats siguin de comerç prohibit o restringit, supòsit que també determinarà l'aplicació de la seva legislació específica; pot tractar-se de vaixells d'Estat i en particular de guerra, espanyols o estrangers, mereixedors d'especial protecció per les circumstàncies en què es van perdre; i poden, en fi, els vaixells o béns naufragats o enfonsats formar part del patrimoni cultural, supòsit que també determinarà l'aplicació de la seva normativa específica.
La revista Item del Col·legi Oficial de Bibliotecaris i Documentalistes de Catalunya va publicar en el seu número 67 un article a càrrec de Ricardo Pozzobon, sobre la Proposta de catàleg de serveis d'informació basat en el web semàntic per al Diari Oficial i de Publicacions de la Generalitat de Catalunya.
Mitjançant la implementació de l' ELI i l' Akoma Ntoso, la web semàntica dóna un valor afegit als sistemes d'informació de l'entitat possibilitant que la informació disposi d'un significat ben definit i la interoperabilitat entre sistemes
En el DOGC núm. 8080 de 09/03/2020 'sha publicat la Llei 2/2020, del 5 de març, de la vitivinicultura.
L'objecte d'aquesta llei és ordenar el sector de la vinya i el vi, en el marc de la normativa europea i de les altres normes que hi siguin aplicables.
L'àmbit d'aplicació d'aquesta llei són les vinyes destinades a la producció de raïm de vinificació plantades a Catalunya, l'elaboració i comercialització de vi en instal·lacions situades a Catalunya, el sistema de protecció de l'origen i qualitat dels vins, els operadors vitivinícoles, la inspecció i el règim sancionador en matèria vitivinícola, les competències dels òrgans administratius en aquesta matèria i, finalment, l'Institut Català de la Vinya i el Vi.
Entre d'altres objectius, es vol donar una cobertura legal amb una norma amb rang de llei a diferents qüestions que la Llei 15/2002 no regula, com són les autoritzacions de plantacions i replantació i el potencial vitícola, i adaptar-les a la normativa europea; també vol resoldre alguns buits legals, tals com el règim jurídic dels òrgans de gestió de les denominacions d'origen protegides i indicacions geogràfiques protegides i el règim sancionador.
Aquesta llei entrarà en vigor el dia 09/05/2020.
En el BOE núm. 62 de l' 11/03/2020 s'ha publicat el Reial decret-llei 6/2020, de 10 de març, pel qual s'adopten determinades mesures urgents en l'àmbit econòmic i per a la protecció de la salut pública, que en aquest moment demanen una resposta immediata.
Així, resulta d'extraordinària necessitat des del punt de vista econòmic, social i conjuntural ampliar el termini de suspensió dels llançaments quatre anys més, fins a maig de l'any 2024, i ajustar el concepte de col·lectiu vulnerable a fi què es protegeixi a deutors que, malgrat de trobar-se en una situació d'especial vulnerabilitat, no eren beneficiaris fins a aquest moment de la suspensió.
Igualment, aquest Reial decret-llei amplia el col·lectiu de possibles beneficiaris.
D'altra banda, des de que l'Organització Mundial de la Salut declarà el passat mes de gener que la situació en relació al COVID-19 suposava una emergència de salut pública d'importància internacional, i en haver començat a aparèixer els primers casos a l'Estat espanyol, es fa necessari adoptar una sèrie de mesures que no poden demorar-se per tal de garantir la protecció social dels treballadors que causin baixa per aïllament i malaltia, així com per a garantir l' abastiment del material necessari en el sistema nacional de salut:
-per una banda, s'inclou que els períodes d'aïllament o contagi de les persones treballadores com a conseqüència del virus COVID-19 tindran la consideració de situació assimilada a accident de treball a efectes de la prestació econòmica per incapacitat temporal del sistema de la Seguretat Social
-i per altra, com a mesura per a preveure casos de possibles de manca d'abastiments, es preveu que quan un medicament o producte sanitari es vegi afectat por excepcionals dificultades d'abastiment i per tal de garantir la seva millor distribució, l'Administració Sanitària de l'Estat, temporalment, podrà establir el subministrament centralitzat per l'Administració.
En el DOGC núm. 8083 de data 12/03/2020 s'ha publicat el Decret 43/2020, de 10 de març, sobre l'activitat de guia de turisme de Catalunya.
Aquest Decret estableix una nova regulació en la qual se simplifica l'obtenció de l'habilitació mitjançant l'acreditació d'una titulació i una competència professional.
En aquest nou sistema les persones interessades, en qualsevol moment i sense necessitat d'esperar a la convocatòria d'un examen, podran accedir a l'habilitació com a guia de turisme de Catalunya mitjançant la presentació d'una declaració responsable al portal de tramitació de l'Oficina de Gestió Empresarial (OGE), que és la responsable d'impulsar i implantar la finestreta única empresarial (FUE) de les administracions públiques a Catalunya.
Aquesta habilitació de guia de turisme de Catalunya, que és necessària per exercir l'activitat dins els museus inscrits al Registre de museus de Catalunya i de monuments declarats bens culturals d'interès nacional, no s'ha de renovar.
Facilitar l'accés a la professió de guia de turisme s'emmarca dins la línia que estableix la Directiva 2006/123/CE del Parlament Europeu i del Consell, de 12 de desembre de 2006, relativa als serveis en el mercat interior, pel que fa a la llibertat d'establiment i lliure prestació de serveis.
La nova regulació recull, així mateix, el procediment de reconeixement de qualificacions professionals d'acord amb la normativa europea i estatal.
A més, aquest Decret fa esment a la possibilitat que els/les guies de turisme de Catalunya puguin obtenir, de forma voluntària, una certificació de qualitat dins el sistema català de qualitat turística regulat per l'Ordre EMO/418/2012, de 5 de desembre.
En el DOGC núm. 8083 de data 12/03/2020 s'ha publicat el Decret Llei 4/2020, de 10 de març, pel qual s'estableix un règim transitori per a la concessió de les indemnitzacions i ajuts per a dones víctimes de violència masclista, que preveu el Decret 80/2015, de 26 de maig.
Prenent les dades de l'any 2019, si bé es van produir més de 20.000 denúncies per violència masclista i més de 1.500 sentències judicials condemnatòries, només 10 dones van accedir a la indemnització i, el que és més greu encara, dels 9 feminicidis que van ocórrer l'any 2019 a Catalunya, només 2 fills/filles de mares assassinades per les seves parelles o ex-parelles van ser beneficiaris dels corresponents ajuts.
Davant la greu situació exposada, esdevé imprescindible que, mentre no es produeixi la modificació efectiva de la disposició reglamentària, en aquest cas, el Decret 80/2015, de 26 de maig, s'introdueixi immediatament un règim transitori que faciliti l'accés de les víctimes a una indemnització.
En el DOGC núm. 8084 de data 13/03/2020 s'ha publicat la Llei 3/2020, de l'11 de març, de prevenció de les pèrdues i el malbaratament alimentaris.
Aquesta llei pretén conscienciar sobre el problema del malbaratament alimentari i habilitar algunes eines que en facin possible la prevenció, amb l'aplicació de la jerarquia de prioritats que inspira la Directiva 2008/98/CE del Parlament Europeu i del Consell, del 19 de novembre de 2008, sobre els residus, i promoure mesures que incentivin la reducció del malbaratament com, per exemple, l'establiment d'acords entre empreses distribuïdores i entitats d'iniciativa social.
Per tant, l'objecte d'aquesta llei és l'establiment d'accions de prevenció per a reduir les pèrdues i el malbaratament alimentaris i d'accions de foment per a augmentar l'aprofitament i la valorització dels aliments al llarg de la cadena alimentària, i és aplicable a les activitats que duen a terme els agents de la cadena alimentària.
En el DOGC núm. 8084A del dia 13/03/2020 s'ha publicat el Decret llei 5/2020, de 12 de març, de modificació de la Llei 29/2010, del 3 d'agost, de l'ús dels mitjans electrònics al sector públic de Catalunya.
La situació de pandèmia que ha estat declarada per l'Organització Mundial de Salut en relació amb el corona virus causant del Covid 19 obliga, com a situació d'extraordinària i urgent necessitat, a introduir en l'ordenament jurídic una regulació específica que permeti que les reunions del Govern i del Consell Tècnic es puguin celebrar a distància, en situacions excepcionals que, preservant la no posada en risc de la salut de les persones, permetin que pugui funcionar ordinàriament.
Amb aquest decret llei s'addiciona una nova disposició addicional, la dotzena, a la Llei 29/2010, del 3 d'agost, de l'ús dels mitjans electrònics al sector públic de Catalunya, sota el títol de " Adaptació, de presencials a telemàtiques, de les sessions del Govern i del Consell Tècnic, en situacions de força major o de greu risc col·lectiu, catàstrofe i calamitats públiques ".
En el DOGC núm. 8032 de 30/12/2019 s'ha publicat Llei 10/2019, de 23 de desembre, de ports i de transport en aigües marítimes i continentals.
L'objecte d'aquesta llei és la regulació del sistema portuari i el transport de passatgers en aigües marítimes i continentals que són competència de la Generalitat.
En l'àmbit portuari, la promulgació d'aquesta llei ha de permetre actualitzar els principis de la política portuària de la Generalitat per a adequar-los a la realitat present i projectar-los a la futura, de manera que resti garantida una ordenació adequada de la matèria.
Els objectius de l'ordenació portuària a Catalunya són diversos:
-en primer lloc, i amb caràcter general, l'articulació d'un sistema portuari adaptat a les noves realitats socioeconòmiques, de manera que les infraestructures portuàries es posin al servei de la promoció econòmica, industrial, turística i social del país.
-en segon terme, l'objectiu de fixar un règim jurídic contractual adequat per al foment de les inversions en les infraestructures i els serveis portuaris sense perdre de vista la necessitat de simplificar, des del punt de vista administratiu, la relació entre els operadors del sector i l'Administració portuària.
En aquesta mateixa línia d'actuació, és un objectiu de la Llei establir mesures que impulsin la promoció de les activitats nàutiques, d'esbarjo i esportives.
-i com a darrer objectiu, igualment important, la Llei aspira a garantir la sostenibilitat ambiental de les infraestructures portuàries i de les activitats que s'hi desenvolupen, en compliment de la legislació aplicable en matèria de canvi climàtic.